AARHUS: Kalenderen rammer først juni og sommermånederne fredag. Men glæd dig. Maj fortsætter med sin solskins-smiley. Tirsdag og onsdag rammer temperaturerne i Aarhus og Østjylland igen 26-27 grader flere steder.

Så lad endelig de korte sommerbukser blive fremme i yderste geled på tøjhylden. Mandagen er lidt små-overskyet i Østjylland og Aarhus, men skyerne forsvinder langsomt de kommende dage, hvorefter temperaturen stiger - og kommer over 25 grader celsius, der kendetegner en ægte sommerdag.

Det siger vejrmeldingerne fra både Danmarks Meteoroloiske Institut (DMI) og Yr, der er Norges Meteorologiske Institutt, som også følger vejrudsigterne på de danske breddegrader tæt.

Mens der flere steder i landet, især i de sydlige egne skulle være regnbyger og risiko for regn- og tordenbyger, vil Aarhus og Østjylland ifølge meldingerne gå fri. Tirsdag og onsdag når temperaturerne især sidst på eftermiddagen op over de famøse 25 grader. Sidst på ugen falder temperaturerne en smule, men weekenden ser i det store hele også fornuftig ud med mulighed for en strandtur. Søndag kan regndråberne ramme Østjylland.